b'\n_START_ARTICLE_\nBiserica Anglican\xc4\x83 din Bucure\xc8\x99ti\n_START_SECTION_\nDescriere\n_START_PARAGRAPH_\nCl\xc4\x83direa are o sal\xc4\x83 de 7 x 18,5 m completat\xc4\x83 cu func\xc8\x9biuni anexe. Intrarea se face pe latura de sud, la baza turnului \xc3\xaenalt de 11 m care precede nava. Sala \xc8\x99i corul sunt unite \xc3\xaentr-o singur\xc4\x83 \xc3\xaenc\xc4\x83pere dreptunghiular\xc4\x83 \xc8\x99i sunt acoperite cu o bolt\xc4\x83 poligonal\xc4\x83. Pe latura sudic\xc4\x83, al\xc4\x83turi de sacristie, se afl\xc4\x83 o nav\xc4\x83 lateral\xc4\x83 desp\xc4\x83r\xc8\x9bit\xc4\x83 prin dou\xc4\x83 arcade \xc3\xaen arc fr\xc3\xa2nt. Orga este amplasat\xc4\x83 \xc3\xaentr-o ni\xc8\x99\xc4\x83._NEWLINE_Pere\xc8\x9bii interiori sunt zugr\xc4\x83vi\xc8\x9bi simplu. Pe ei at\xc3\xa2rn\xc4\x83 c\xc3\xa2teva tablouri cu scene religioase. Plafoanele \xc3\xaenc\xc4\x83perilor principale sunt acoperite cu lambriuri din lemn finisate \xc3\xaen culoare maro. La exterior, fa\xc8\x9badele sunt acoperite cu c\xc4\x83r\xc4\x83mid\xc4\x83 aparent\xc4\x83, ro\xc8\x99ie. Ferestrele au ancadramente din piatr\xc4\x83, \xc3\xaencadrate \xc3\xaen arcade oarbe fr\xc3\xa2nte.\n_START_SECTION_\nIstoric\n_START_PARAGRAPH_\n\xc3\x8en anul 1900 Sir John Kennedy, ambasadorul Marii Britanii la Bucure\xc8\x99ti, a ob\xc8\x9binut cu titlu gratuit terenul pe care se afl\xc4\x83 \xc3\xaen prezent biserica, teren care apar\xc8\x9bine \xc8\x99i acum Marii Britanii._NEWLINE_Regina Maria a Rom\xc3\xa2niei, nepoat\xc4\x83 a reginei Victoria a Regatului Unit, a sprijinit ridicarea bisericii, comand\xc3\xa2nd proiectul arhitectului Victor \xc8\x98tef\xc4\x83nescu, care a abordat un stil neogotic victorian de sorginte elizabetan\xc4\x83. De\xc8\x99i lucr\xc4\x83rile s-au terminat \xc3\xaen 1914, din cauza Primului R\xc4\x83zboi Mondial nu a putut fi produs \xc8\x99i adus mobilierul comandat \xc3\xaen Anglia, astfel c\xc4\x83 biserica nu a putut fi folosit\xc4\x83. Dup\xc4\x83 terminarea r\xc4\x83zboiului, cu ajutorul dona\xc8\x9biilor episcopului de Gibraltar \xc8\x99i ale reginei Maria, construc\xc8\x9bia a fost finisat\xc4\x83 \xc8\x99i dotat\xc4\x83 cu org\xc4\x83 \xc8\x99i mobilier comandate \xc3\xaen Marea Britanie. Prima slujb\xc4\x83 \xc3\xaen noua biseric\xc4\x83 s-a \xc8\x9binut abia \xc3\xaen ziua de Pa\xc8\x99ti a anului 1922. De atunci, \xc3\xaen biseric\xc4\x83 s-au \xc8\x9binut slujbe \xc3\xaen mod constant \xe2\x80\x93 inclusiv c\xc4\x83s\xc4\x83torii \xc8\x99i botezuri -, excep\xc8\x9bie f\xc4\x83c\xc3\xa2nd perioada 1940-1944, c\xc3\xa2nd Bucure\xc8\x99tiul a fost ocupat de germani._NEWLINE_\xc3\x8en iunie 2008 a fost inaugurat\xc4\x83 \xc3\xaen fa\xc8\x9ba bisericii o f\xc3\xa2nt\xc3\xa2n\xc4\x83, \xc3\xaen centrul c\xc4\x83reia se afl\xc4\x83 o sculptur\xc4\x83, opera lui Virgil Scripcariu. Ansamblul se nume\xc8\x99te \xe2\x80\x9eF\xc3\xa2nt\xc3\xa2na Maternit\xc4\x83\xc8\x9bii\xe2\x80\x9d \xc8\x99i \xc3\xaenf\xc4\x83\xc8\x9bi\xc8\x99eaz\xc4\x83 o femeie gravid\xc4\x83 \xc8\x9bin\xc3\xa2ndu-l \xc3\xaen bra\xc8\x9be pe Sf\xc3\xa2ntul Gheorghe copil, ucig\xc3\xa2nd balaurul._NEWLINE_\xc3\x8entre iunie 2009 \xc8\x99i mai 2010 a fost executat proiectul Pie\xc8\x9bei Bisericii Anglicane, prin \xc3\xaenchiderea str\xc4\x83zii Pictor Verona de la intersec\xc8\x9bia cu strada Dionisie Lupu p\xc3\xa2n\xc4\x83 la intrarea \xc3\xaen Gr\xc4\x83dina Icoanei. Spa\xc8\x9biul creat astfel are ca element central Biserica Anglican\xc4\x83 \xc8\x99i este o zon\xc4\x83 pietonal\xc4\x83._NEWLINE_\xc3\x8en prezent, Biserica Anglican\xc4\x83 g\xc4\x83zduie\xc8\x99te numeroase concerte de muzic\xc4\x83 medieval\xc4\x83, muzic\xc4\x83 clasic\xc4\x83 sau jazz.\n_START_SECTION_\nMonument istoric\n_START_PARAGRAPH_\nBiserica este declarat\xc4\x83 monument istoric \xc8\x99i este \xc3\xaenscris\xc4\x83 \xc3\xaen Lista monumentelor istorice din Bucure\xc8\x99ti, sector 1 cu cod LMI B-II-m-A-19833, sub denumirea de Biserica \xe2\x80\x9e\xc3\x8envierii" - Anglican\xc4\x83.'